Test ta' kompromess għal direttiva ġdida biex tiżdied il-protezzjoni tad-drittijiet tax-xogħol tal-baħħara ġie kkonfermat mill-Kumitat tar-Rappreżentanti Permanenti (Coreper) tal-Kunsill. Il-Coreper approva l-ftehim li ntlaħaq mill-Presidenza mal-Parlament Ewropew fi trilogu fis-6 ta' Mejju 2015. Proposta tal-Kummissjoni għal Direttiva dwar il-baħħara, Diċembru 2013 Aktar protezzjoni Dan l-att leġislattiv ġdid jagħti lill-baħħara l-istess drittijiet fir-rigward ta' informazzjoni u konsultazzjoni bħal dawk li jgawdu l-ħaddiema fuq l-art, filwaqt li jqis in-natura partikolari tas-settur tat-trasport marittimu. Huwa bbażat fuq pożizzjoni komuni milħuqa mis-sħab soċjali fis-settur marittimu. Minbarra li tiżgura kondizzjonijiet ekwi fis-settur marittimu, id-direttiva għandha l-għan li ttejjeb il-kwalità tal-impjiegi marittimi . L-intenzjoni hi li jitreġġa' lura t-tnaqqis attwali fl-għadd ta' żgħażagħ Ewropej li jidħlu għal ċerti professjonijiet marittimi u li jinżammu l-ħaddiema ta' kompetenza fil-professjoni. Għandha l-għan ukoll li tipprovdi għas-sitwazzjoni legali attwali li twassal għal trattament mhux indaqs tal-istess kategorija ta' ħaddiema minn stati membri differenti. Bħalissa dan ivarja skont jekk l-istati membri japplikawx jew le l-eżenzjonijiet u d-derogi permessi mil-leġislazzjoni attwali. Il-biċċa l-kbira tal-istati membri ma użawx jew ftit li xejn ma użaw l-esklużjonijiet. Il-proċess leġislattiv: il-passi li jmiss Il-Kumitat tal-Impjiegi tal-Parlament Ewropew mistenni jikkonferma t-test fil-laqgħa tiegħu tat-28 ta' Mejju 2015. Wara r-reviżjoni mill-ġuristi lingwisti, it-test jista' jiġi vvotat mill-Plenarja tal-Parlament Ewropew f'Lulju 2015 u jiġi ffirmat miż-żewġ istituzzjonijiet f'Settembru.